CELEX: 52020PC0371
Language: da
Date: 2020-08-11
Title: Forslag til RÅDETS AFGØRELSE om ændring af afgørelse nr. 940/2014/EU om særafgiften "octroi de mer" i de franske regioner i den yderste periferi for så vidt angår dens anvendelsesperiode

EUROPA-KOMMISSIONEN
            Bruxelles, den 11.8.2020
            COM(2020) 371 final
            2020/0174(CNS)
            Forslag til
            RÅDETS AFGØRELSE
            om ændring af afgørelse nr. 940/2014/EU om særafgiften "octroi de mer" i de franske regioner i den yderste periferi for så vidt angår dens anvendelsesperiode 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Bestemmelserne i traktaten om Den Europæiske Unions funktionsmåde (TEUF) finder anvendelse på EU's regioner i den yderste periferi. Ikke desto mindre udelukkes de franske regioner i den yderste periferi fra moms- og punktafgiftsdirektivernes territoriale anvendelsesområde.
            
            
               Bestemmelserne i TEUF, særlig artikel 110, tillader i princippet ingen afgiftsforskelle i de franske regioner i den yderste periferi mellem lokale varer og varer med oprindelse i det franske hovedland, andre medlemsstater eller tredjelande. Artikel 349 i TEUF åbner dog mulighed for at indføre særlige foranstaltninger til fordel for disse regioner på grund af vedvarende ugunstige vilkår, der påvirker de i den yderste periferi beliggende regioners sociale og økonomiske situation. Disse foranstaltninger vedrører forskellige politikker, bl.a. skattepolitikken.
            
            
               Særafgiften "octroi de mer" er en indirekte afgift, der udelukkende finder anvendelse i de franske regioner i den yderste periferi i Martinique, Guadeloupe, Fransk Guyana, Réunion og Mayotte. Afgiften finder anvendelse på import af varer uanset deres oprindelse og leverancer af varer mod vederlag fra personer, der udøver produktionsaktivitet. Den anvendes i princippet på samme måde på varer, der fremstilles lokalt, og på importerede varer.
            
            
               I medfør af Rådets afgørelse nr. 940/2014/EU af 17. december 2014
                  1
                kan Frankrig dog indtil den 31. december 2020 indrømme fritagelse for eller nedsættelse af særafgiften "octroi de mer" på bestemte varer, der er fremstillet lokalt. Bilaget til den førnævnte afgørelse indeholder listen over varer, for hvilke der kan indrømmes fritagelse for eller nedsættelse af afgiften. Afhængigt af den pågældende vare må afgiftsforskellen mellem lokalt producerede varer og andre varer ikke overstige 10, 20 eller 30 procentpoint.
            
            
               Disse forskellige afgiftssatser har til formål at kompensere for de ugunstige vilkår, som regionerne i den yderste periferi lider under, og som medfører øgede produktionsomkostninger og således en øget kostpris for de lokalt fremstillede varer. Træffes der ikke særlige foranstaltninger, vil de lokale varer være mindre konkurrencedygtige end de varer, der kommer udefra, uanset transportomkostninger. Dette vil således gøre det vanskeligere at opretholde en lokal produktion, hvis produktionsomkostninger er højere.
            
            
               Da Rådets afgørelse snart udløber, har Kommissionen iværksat en ekstern undersøgelse for at vurdere den nuværende ordning og de potentielle virkninger af forskellige muligheder for perioden efter 2020. På grundlag af denne undersøgelse finder Kommissionen det berettiget at indrømme den ønskede forlængelse med visse ændringer af den eksisterende ordning.
            
            
               Kommissionen har derfor foretaget en undersøgelse af listerne over de varer, for hvilke de franske myndigheder ønsker at anvende en differentieret beskatning. Den pågældende undersøgelse er meget arbejdskrævende for de franske myndigheder såvel som for Kommissionen og består i for hver af disse varer at kontrollere, hvorvidt en differentieret beskatning er berettiget og forholdsmæssigt afpasset for at sikre, at en sådan beskatning ikke undergraver EU-rettens, herunder det indre markeds og de fælles politikkers, integritet og sammenhæng.
            
            
               Krisen affødt af covid-19-pandemien forsinkede i alvorlig grad de franske myndigheders arbejde med at indsamle alle nødvendige oplysninger. Arbejdet har derfor endnu ikke kunnet afsluttes.
            
            
               Hvis der ikke vedtages et af forslag inden den 1. juli 2021, kunne dette føre til et juridisk tomrum, eftersom enhver differentieret beskatning i de franske oversøiske departementer vil være udelukket efter den 1. januar 2021, selv for de varer, for hvilke opretholdelsen af en differentieret beskatning i sidste ende viser sig at være berettiget.
            
            
               En yderligere frist på seks måneder er derfor nødvendig for at færdiggøre det igangværende arbejde, give Frankrigs myndigheder mulighed for at indsamle de nødvendige oplysninger og at give Kommissionen tid til at fremsætte et afbalanceret forslag, der tager hensyn til de involverede parters interesser.
            
            
               •Sammenhæng med de gældende regler på samme område
            
            
               I meddelelsen af 2017 om et stærkere og fornyet strategisk partnerskab med regionerne i EU's yderste periferi
                  2
                understreges det, at regionerne i den yderste periferi fortsat står over for alvorlige vanskeligheder, hvoraf mange har varig karakter. I denne meddelelse beskriver Kommissionen sin nye tilgang til, hvordan man kan styrke udviklingen i regionerne i den yderste periferi ved at udnytte deres aktiver og de muligheder, som opstår takket være nye drivkræfter for vækst og jobskabelse.
            
            
               I den forbindelse er formålet med dette forslag at fremme og bevare en nærmere bestemt, særligt udsat lokal produktion og dermed fremme beskæftigelsen i de franske regioner i den yderste periferi. Med dette forslag udvides det indre marked, og konkurrenceevnen genoprettes for den lokale produktion ved at kompensere for ulemper som følge af deres geografiske og økonomiske situation. Det supplerer det særlige program for bestemte regioner som følge af disses afsides beliggenhed og ø-karakter (POSEI)
                  3
               , der har til formål at støtte den primære sektor og råvareproduktionen, Den Europæiske Hav- og Fiskerifond (EHFF)
                  4
                og Den Europæiske Fond for Regionaludvikling (EFRU)
                  5
               , som omfatter en supplerende særlig tildeling som godtgørelse for ekstraomkostningerne i regionerne i den yderste periferi, der følger af deres naturlige begrænsninger.
            
            
               •Sammenhæng med Unionens politik på andre områder
            
            
               
                  Forslaget stemmer overens med strategien for det indre marked fra 2015
                     6
                  , hvor Kommissionen satte sig for at skabe et stærkere og mere retfærdigt indre marked til gavn for alle interessenter. Et af målene med den foreslåede foranstaltning er at mindske ekstraomkostningerne, som virksomheder i den yderste periferi konfronteres med, og som hæmmer deres fulde deltagelse i det indre marked. Da den berørte produktion i de franske regioner i den yderste periferi er forholdsvis begrænset, forventes der ingen negative konsekvenser for det indre markeds gnidningsløse funktion.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               
                  Retsgrundlaget for dette forslag er artikel 349 i TEUF. Denne bestemmelse sætter Rådet i stand til at vedtage særlige bestemmelser med henblik på at fastsætte betingelserne for anvendelsen af traktaterne i regionerne i EU's yderste periferi.
               
               
                  •
                        Nærhedsprincippet (for områder, der ikke er omfattet af enekompetence)
               
               
                  Rådet har enekompetence til på grundlag af artikel 349 i TEUF at vedtage særlige foranstaltninger med henblik på at tilpasse anvendelsen af traktaterne, herunder de fælles politikker, i regionerne i den yderste periferi på grund af de vedvarende ugunstige vilkår, der påvirker den sociale og økonomiske situation i disse regioner i EU's yderste periferi. Dette gælder også for indrømmelse af undtagelser fra artikel 110 i TEUF. Forslaget er derfor i overensstemmelse med nærhedsprincippet.
               
            
            
               •Proportionalitetsprincippet
            
            
               
                  Dette forslag er i overensstemmelse med proportionalitetsprincippet som fastsat i artikel 5, stk. 4, i traktaten om Den Europæiske Union. Dette forslag har til formål at forlænge den nuværende ordning med seks måneder, med henblik på at kunne afslutte, for hver enkel vare, den fuldstændige undersøgelse af anmodningen om at tillade differentieret beskatning for at kompensere for de ugunstige konkurrencevilkår, som de lokale produktioner lider under. En eventuel yderligere forlængelse vil kun blive tilladt efter denne undersøgelse — for hver enkelt vare — af de franske myndigheders anmodning.
               
            
            
               •Valg af retsakt
            
            
               
                  Det foreslås at ændre Rådets afgørelse nr. 940/2014/EU med en rådsafgørelse.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               
                  Europa-Kommissionens kompetente generaldirektorater er blevet hørt om teksten til nærværende forslag.
               
               
                  Der blev indrømmet en undtagelse fra retningslinjerne for bedre regulering, fordi den samlede virkning af ordningen "octroi de mer" for EU som helhed er begrænset.
               
            
            
               4.VIRKNINGER FOR BUDGETTET
            
            
               
                  Forslaget har ingen indvirkning på EU-budgettet. 
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Der foretages for øjeblikket en fuldstændig revision af afgørelse nr. 940/2014/EU med henblik på at forny ordningen. På grundlag af den eksterne undersøgelse og de oplysninger, som Frankrig har afgivet, vil der blive udarbejdet et analysedokument med en evaluering af ordningen i bilag.
               
            
            
               •Nærmere redegørelse for de enkelte bestemmelser i forslaget
            
            
               
                  Denne del er ikke relevant, idet bestemmelserne i forslaget taler for sig selv.
               
            
            
               2020/0174 (CNS)
            
            
               Forslag til
            
         
         
            
               RÅDETS AFGØRELSE
            
            
               om ændring af afgørelse nr. 940/2014/EU om særafgiften "octroi de mer" i de franske regioner i den yderste periferi for så vidt angår dens anvendelsesperiode 
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 349,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Europa-Parlamentet
                  7
               , 
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)Ved Rådets afgørelse nr. 940/2014/EU af 17. december 2014
                  8
                om særafgiften "octroi de mer" i de franske regioner i den yderste periferi bemyndiges de franske myndigheder til at indrømme de i bilaget anførte varer fritagelse for eller nedsættelse af særafgiften "octroi de mer", når disse varer er produceret lokalt i de franske regioner i den yderste periferi. Den maksimale tilladte afgiftsforskel er 10, 20 eller 30 procentpoint alt efter varerne og det pågældende oversøiske departement. Afgørelse nr. 940/2014/EU anvendes indtil den 31. december 2020.
            
            
               (2)Frankrig er af den opfattelse, at de franske oversøiske departementers ugunstige konkurrencevilkår er vedblivende og har anmodet Kommissionen om at fastholde et differentieret skattesystem svarende til det nuværende fra den 1. januar 2021 til den 31.december 2027.
            
            
               (3)Dog kræver gennemgangen af listerne over varer, for hvilke de franske myndigheder ønsker at anvende en differentieret beskatning, et omfattende stykke arbejde for hver vare for at kontrollere, hvorvidt en differentieret beskatning er berettiget og forholdsmæssigt afpasset for at sikre, at en sådan beskatning ikke undergraver EU-rettens, herunder det indre markeds og de fælles politikkers, integritet og sammenhæng.
            
            
               (4)Krisen affødt af covid-19-pandemien forsinkede i alvorlig grad de franske myndigheders arbejde med at indsamle alle nødvendige oplysninger. Arbejdet har derfor endnu ikke kunnet afsluttes.
            
            
               (5)Hvis der ikke vedtages et forslag inden den 1. januar 2021, kunne dette føre til et juridisk tomrum, eftersom enhver differentieret beskatning i de franske oversøiske departementer vil være udelukket efter den 1. januar 2021.
            
            
               (6)En yderligere frist på seks måneder er derfor nødvendig for at færdiggøre det igangværende arbejde og for at give Kommissionen tid til at fremsætte et afbalanceret forslag, der tager hensyn til de involverede parters interesser.
            
            
               (7)Afgørelse 940/2014/EU bør derfor ændres —
            
            
               VEDTAGET DENNE AFGØRELSE:
            
            
               Artikel 1
            
            
               I artikel 1, stk. 1, i afgørelse nr. 940/2014/EF ændres datoen "31. december 2020" til "30. juni 2021". 
            
            
               Artikel 2
            
         
         
            
               Denne afgørelse anvendes fra den 1. januar 2021.
            
            
               Artikel 3
            
            
               Denne afgørelse er rettet til Den Franske Republik.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Afgørelse nr. 940/2014/EU af 17. december 2014 om særafgiften "octroi de mer" i de franske regioner i den yderste periferi (EUT L 367 af 23.12.2014, s. 1).
               
               
                  
                     (2)
                  
                        COM(2017) 623 final.
               
               
                  
                     (3)
                  
                        Europa-Parlamentets og Rådets forordning (EU) nr. 228/2013 af 13. marts 2013.
               
               
                  
                     (4)
                  
                        Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond.
               
               
                  
                     (5)
                  
                        Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond.
               
               
                  
                     (6)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget "Opgradering af det indre marked: flere muligheder for borgerne og virksomhederne" [COM(2015) 550 final], s. 4.
               
               
                  
                     (7)
                  
                        EUT C  af , s. .
               
               
                  
                     (8)
                  
                        Afgørelse nr. 940/2014/EU af 17. december 2014 om særafgiften "octroi de mer" i de franske regioner i den yderste periferi (EUT L 367 af 23.12.2014, s. 1).